Dalia Teišerskytė

**Dalia Teišerskytė** (1944 m. lapkričio 27 d. Leonavoje, Šiluvos valsčiuje – 2023 m. lapkričio 27 d. Kaune) – žurnalistė, poetė, Lietuvos politinė bei visuomenės veikėja.

## Biografija
Gimė ūkininko ir mokytojos šeimoje. 1946 m. tėvas ūkininkas Pranas Teišerskis buvo areštuotas, nuteistas ir 1950 m. žuvo Taišeto lageryje. 1948 m. motina Kotryna Teišerskienė ir vyresnieji jos vaikai Algimantas ir Danutė buvo ištremti į Sibirą. Dalią ir du jos brolius (Eugenijų ir Rimantą) šešerius metus augino senelė.

1950–1953 m. mokėsi Kretingos vidurinėje mokykloje. 1953 m. į Sibirą ištremta visa likusi šeima. Sibire mirė abu vyresnieji broliai. 1953–1959 m. mokėsi Rusijos Irkutsko srities Meždugrankos miškų ūkio septynmetėje mokykloje. 1959–1962 m. dirbo miškų ūkio darbininke. 1962 m. grįžo į Lietuvą.

1962–1963 m. mokėsi Mosėdžio vakarinėje mokykloje, dirbo daržininkystės ūkyje. 1963–1967 m. mokėsi Kauno technologijos technikume (dab. Kauno kolegija), spaudos technologijos kurse. Nuo 1967 m. dirbo „Raidės“ ir V. Kapsuko-Mickevičiaus spaustuvėse. 1968–1974 m. studijavo Vilniaus universiteto Istorijos fakultete, įgijo žurnalistės specialybę. 1970–1973 m. Kauno centrinio lektoriumo vadovė. 1973–1976 m. Kauno menininkų namų direktorė. Atgimimo laikotarpiu įsteigė Madų ir poezijos teatrą, laikraštį vaikams „Tukas“, „Modilinos“ mokymo centrą. 1989–2000 m. UAB „Gabija“ viceprezidentė. Laikraščio „Jaunystė“ vyr. redaktorė, 1990–2000 m. žurnalo „Gabija“ redaktorė.

Sutuoktinis Anatolijus Čupkovas (g. 1944 m.), sūnūs Linas Proškevičius (g. 1968 m.), Pranas Teišerskis (g. 1980 m.). Su Anatolijumi išsiskyrė 2019 m.

Po sunkios ligos mirė 2023 m. lapkričio 27 d. savo namuose, per savo 79-ąjį gimtadienį.

## Visuomeninė ir politinė veikla
2000–2004 m. LR Seimo narė, Etikos ir procedūrų komisijos pirmininkė, pirmininko pavaduotoja. 2002 m. išrinkta Kauno miesto savivaldybės tarybos nare (mandato atsisakė). 2004–2008 m. LR Seimo narė, Šeimos ir vaiko reikalų komisijos pirmininko pavaduotoja. 2008–2012 m. ir 2012–2016 m. LR Seimo narė.

1995 m. Moterų partijos viena iš kūrėjų, partijos tarybos pirmininkė. Nuo 1999 m. Lietuvos liberalų sąjungos narė. Nuo 2005 m. Lietuvos Respublikos liberalų sąjūdžio narė, tarybos narė, nuo 2006 m. sąjūdžio pirmininko pavaduotoja.

Lietuvos verslo darbdavių konfederacijos prezidiumo narė, Lietuvos rašytojų sąjungos narė, Lietuvos žurnalistų sąjungos narė, Tarptautinės rašytojų ir publicistų asociacijos narė, Lietuvos universitetų moterų asociacijos Kauno skyriaus garbės narė, Kauno moterų klubo „Ad Astra“ prezidentė. Lietuvos povandeninio sporto federacijos viceprezidentė.

13 poezijos ir prozos knygų autorė, daugiau kaip 400 estrados dainų tekstų autorė, apie 300 straipsnių Lietuvos ir užsienio leidiniuose. Televizijoje – dažna LNK muzikinio šou „Žvaigždžių duetai“ vertinimo komisijos narė.

## Įvertinimas
* 2020 m. Lietuvos žurnalistų sąjungos Kauno apskrities skyriaus „Garbės ženklo“ ordinas
* 2022 m. 3-iojo laipsnio Santakos garbės ženklas
* 2023 m. D. Teišerskytės garbei Raseinių Maironio parke pasodintas poezijos medis

## Bibliografija

* Atminties šešėliai / iliustr. Algis Kliševičius. – Vilnius: Periodika, 1989. – 118 p.: iliustr.
* Eilėraščiai Kotrynai / iliustr. Rasa Vaitkutė. – Kaunas: Gabija, 1994. – 32 p.: iliustr.
* Bijau rudens: eilėraščiai / iliustr. Skaidra Savickas. – Kaunas: Gabija, 1994. – 39 p.: iliustr. – ISBN 9986-517-14-1
* Tai aš: eilėraščiai. – Kaunas: Gabija, 1995. – 163 p.: portr. – ISBN 9986-517-34-6
* Laikas: eilėraščiai. – Kaunas: Gabija, 1996. – 79 p.: portr. – ISBN 9986-517-50-8
* Meilės laiškai / dail. Olga Svetikienė. – Kaunas: Gabija, 1996. – 32 lap.: iliustr.
* Ratas: novelės apie meilę ir gyvenimą. – Kaunas: Gabija, 1997. – 129 p. – ISBN 9986-517-72-9
* Septyniasdešimt septyni eilėraščiai. – Kaunas: Gabija, 1999. – 82 p. – ISBN 9986-517-89-3
* Stebuklai baigėsi: eilėraščiai. – Kaunas: Gabija, 2000. – 67 p.: iliustr. – ISBN 9955-440-06-6
* Slenkstis: poezijos rinktinė. – Kaunas: Gabija, 2004. – 127 p.: portr. – ISBN 9955-440-36-8
* Gabutės darželis: eilėraščiai / dail. Gabija Paulina Proškevičiūtė. – Kaunas: Gabija, 2004. – 16 p.: iliustr. – ISBN 9955-440-31-7
* Atodūsiai: sonetų vainikas. – Kaunas: Kopa, 2007. – 16 lap.: iliustr. – ISBN 978-9955-772-04-0
* Tai tik meilė… : eilėraščiai. – Kaunas: Ramduva, 2013. – 75 p.: iliustr. – ISBN 978-9955-657-82-8


## Šaltiniai